Christine Antorini (S), 2009-05-05:
Jeg synes, det har været ganske interessant at lytte til både undervisningsministerens og Venstres ordførers argumenter imod et loft på klassekvotienten.
Jeg tror, det kunne være nyttigt lige at læse slutningen på det beslutningsforslag, som Socialdemokraterne, SF og Enhedslisten har fremsat, for der står nemlig, at vi også er åbne over for andre modeller for et loft end den, der er foreslået.
En anden model kunne være et maksimalt gennemsnit for den enkelte skole.
Når vi har stillet det forslag, er det, fordi det bl.a. er noget, som GL, Gymnasieskolens Lærerforening, har kigget på og sagt: Det er måske bedre, at man kunne operere med, at der i gennemsnit måtte være 26 elever i klasserne på et gymnasium, for det ville nemlig give nogle bedre muligheder for at kunne arbejde med holddannelse osv.
Det er nogle af de argumenter, som jeg faktisk synes er rimelige indvendinger fra både undervisningsministerens og Venstres ordførers side.
Men det ændrer jo ikke ved, at der er andre måder hvorpå man kan kigge på, at vi ikke kommer i en situation, som vi set alt for mange steder - ikke mindst inden for handelsgymnasiet - hvor der har været 35, 36, 37 elever i en klasse.
Så jeg håber på baggrund af de meldinger, der er kommet fra både undervisningsministeren og Venstres ordfører, at regeringen så overvejer at komme med et alternativt forslag.
Det kunne man gøre i forbindelse med vores beslutningsforslag; det er det, vi lægger op til.
Det betyder også, at vi ser frem til at få et konkret forslag fra Venstre og undervisningsministeren, som handler om en model, der bygger på forholdet mellem antallet af lærere og antallet af elever, for det vil vi også gerne være med til at kigge på.
Det, vi er optaget af, er, at man får så godt et undervisningsmiljø som muligt, hvor der rent faktisk er lærerressourcer til de elever, der er der.
Derfor synes jeg også, at Venstre skylder et svar på, hvorfor Venstre - må vi så gå ud fra - stadig støtter, at der skal være et loft på maksimalt 28 elever i folkeskolen.
Og når fru Sophie Løhde var så optaget af at spørge om, hvorfor det lige præcis var 28 elever, vi havde valgt som loftet på de gymnasiale uddannelser, skal det da ikke være nogen hemmelighed, at det er med inspiration fra det loft, som der er i folkeskolen.
For det giver jo et forhold, kan man sige, mellem lærere og elever, så det er muligt at bedrive undervisning.
Og det skal da ikke være nogen hemmelighed, at vi synes, at det allerede med så mange som 28 elever i folkeskolen faktisk er en ganske svær undervisningsopgave.
Det er også derfor, at Socialdemokraterne har foreslået at sænke loftet i folkeskolen.
Men på det gymnasiale område er der bare slet ikke noget loft, og det giver jo desværre muligheden for, at gymnasierne, hvis de ikke har så mange penge, kan putte flere elever i klasserne.
Og det er det, vi har set for mange steder.
Vi er med på, at vi godt kan kigge på nogle mere fleksible løsninger - det kunne være et gennemsnit af antallet af elever.
Der har været en antydning af, at Venstre måske vil kigge på forholdet mellem lærer og elev.
Lad os dog kigge på det.
Vi synes, at der skal komme nogle konstruktive forslag.
Vi er kommet med det her.
Der er en række undersøgelser, der viser, at der er en sammenhæng imellem den læring, man får ud af det, og antallet af elever.
Nu vil vi kigge nærmere på de undersøgelser, der er.
Men ærlig talt
synes vi, at Venstre skylder et svar på, hvad det er, man selv vil gøre.
Og hvis Venstre ikke kommer med et konkret forslag, må vi jo bare konstatere, at det er, fordi Venstre mener, at man kan putte lige så mange elever i klasserne, som det skal være, for det betyder ikke noget for fagligheden.
Det er jo det, vi har måttet høre her oppe fra.
Vi er kommet med en model; vi er åbne over for andre modeller, og det kan vi bruge udvalgsarbejdet til, og vi håber faktisk, at regeringen vil se konstruktivt på det i stedet for bare at stå med korslagte arme og sige: Næ, der ikke noget problem med, at der er en hel masse elever i klasserne, for det har vi fundet en enkelt undersøgelse, der viser.